PÅ HØY-LYS DAG: Slik så det ut i blomsterbedet før politiet røsket opp cannabisplantene med røttene. Foto: Politiet

Her er det plantet cannabis rett ved politistasjonen

I et blomsterbed få meter fra politistasjonen i Larvik har noen plantet tre cannabisplanter.

Theis Roksvåg Pedersen

4. oktober 2013

Artikkelen er over seks år gammel

Etter at Østlands-Posten ble tipset om den uvanlige og ulovlige veksten, og dermed kontaktet politiet, tok betjenter ved Larvik politistasjon turen over gaten for å ta de grønntaggede plantene i nærmere øyesyn.

Veddemål?

Politiførstebetjent Trude Løkken kunne raskt bekrefte at, ja, det var cannabisplanter - i alt tre stykker.

- Vi tror at noen har gjort dette for å være morsomme, siden bedet ligger rett ved politistasjonen. Jeg mistenker at det også kan ha vært snakk om et veddemål, uttaler hun.

Politiet er sikre på at plantene er blitt plantet med hensikt i bedet - ikke har kommet som frø fra fugler - siden det er tydelig at de har stått i en potte.

Nok til et par «jointer»

Løkken anslår at plantene kan gi én til to jointer med marihuana.

- Men når de vokser utendørs uten tilsyn, blir det ikke kjempebra styrke av det. Plantene er uansett sendt til Kripos. Der vil de bli destruert.

Larvik-politiet har aldri tidligere funnet cannabisplanter på et så åpenlyst sted.

- Det eneste vi har vært borti, er dyrking i skjul. Dette var ganske et ganske spesielt tilfelle, bedyrer Trude Løkken.

- Idiotskap

Politiet vil ikke bruke ressurser på å etterforske funnet, men er likevel åpne for tips. Blir de ansvarlige tatt, kan de vente seg et forelegg på mellom fire og åtte tusen kroner.

- Vi ser ikke mye humor i dette. Vi er selvsagt forpliktet til å si at dette bare er idiotskap. For øvrig er det viktig å påpeke at cannabis er forbundet med store skadevirkninger i mange unge miljøer. En del følger av cannabisbruk er ikke særlig morsomt, snarere tvert imot.

Publisert: 04.10.13 kl. 16:03

Mer om Narkotika